སྔར་ལོ་སྐུ་ཞབས་རྗོན་ཨོ་ལེ་ཝིར་ཡིས་༧གོང་ས་རྒྱལ་བ་རིན་པོ་ཆེ་མཆོག་ལ་བཅར་འདྲི་དང་མཉམ་དུ་རྒྱ་ནག་གིས་བོད་ཐོག་འཛིན་བཞིན་པའི་སྲིད་བྱུས་དང་༧པཎ་ཆེན་ཆུང་སྲིད་རིན་པོ་ཆེའི་སྐོར་སོགས་དགོད་གཏམ་གྱི་ལམ་ནས་ཟུར་ཟ་བྱས་ཡོད་པ་དེར་འཛམ་གླིང་གི་མི་གྲངས་ས་ཡ་མང་པོས་ལྟ་ཉན་བྱས་རྐྱེན།རྒྱ་ནག་ཕྱི་སྲིད་བློན་ཆེན་ཀུན་ཧྲང་ཟེར་བས་ཏཱ་ལའི་བླ་མ་དང་རྗོན་ཨོ་ལེ་ཝིར་གཉིས་ཀྱིས་གཏམ་གླེང་ལེ་ཚན་དང་།རྗོན་ཨོ་ལེ་ཝིར་གྱི་གཞི་རྩ་གང་ཡང་མེད་པའི་འཁྲབ་སྟོན་གྱི་སྐད་ཆ་དག་ལ་ངོ་རྒོལ་ཡོད་ཅེས་བརྗོད་ཡོད་པ་མ་ཟད།སྐབས་དེའི་བཅར་འདྲིའི་ནང་༧གོང་ས་རྒྱལ་བ་རིན་པོ་ཆེ་མཆོག་གིས་རྒྱ་ནག་གི་མཐོ་རིམ་མགོ་འཁྲིད་ཁག་ཅིག་གི་ཀླད་པའི་ལས་ཀ་ཏག་ཏག་བྱེད་ཀྱི་མེད་སྐོར་གསུངས་པར་བརྟེན།ཏཱ་ལའི་བླ་མའི་སྐད་ཆ་དེ་དག་ནི་ཧ་ཅང་དགོད་བྲོ་བ་དང་བདེན་པ་རྩ་ནས་མེད་པ་ཞིག་རེད།ང་ཚོས་ནམ་རྒྱུན་ཏཱ་ལའི་སྐུ་ཕྲེང་བཅུ་བཞི་པ་དེ་ཆོས་ལུགས་ཀྱི་པགས་པ་གྱོན་ནས་རྒྱ་ནག་ཁ་བྲལ་གཏོང་མཁན་ཞིག་ཏུ་ངོས་འཛིན་བྱེད་ཀྱི་ཡོད་པ་དང་།ཐེངས་འདིར་ཁོའི་བཅར་འདྲིའི་སྐད་ཆར་ཉན་པ་ཡིན་ན་ཁོ་ནི་འཁྲབ་སྟོན་པ་ཆེན་པོ་ཞིག་ཡིན་པ་གསལ་ཡོང་གི་འདུག་ཅེས་སོགས་ཀྱི་སྐྱོན་བརྗོད་བྱས་ཡོད་པ་རེད།